SKRIFTLIG FORESPØRGSEL E-1591/99

af Hanja Maij-Weggen (PPE-DE) til Kommissionen

(1. september 1999)

Om: Import af Victoria-aborrer

Kan Kommissionen oplyse, hvor ofte i de forløbne 3 år EU har blokeret import af Victoria-aborrer fra Uganda, Kenya og /eller Tanzania?

Kan Kommissionen for de enkelte tilfælde meddele, hvad der har været årsag til blokaden og hvor længe blokaden i de enkelte tilfælde har varet?

Hvilke foranstaltninger har Kommissionen selv truffet for at støtte den pågældende fiskeeksportindustri i Uganda, Kenya og Tanzania via udviklingsstøtten navnlig hvad angår EU's hygiejniske krav?

Hvilke foranstaltninger har Kommissionen truffet for at bistå de europæiske partnere inden for fiskeeksportindustrien omkring Victoriasøen i deres samordningsaktiviteter med de pågældende fiskeeksportindustrier?

Svar afgivet på Kommissionens vegne af David Byrne

(27. oktober 1999)

I løbet af de sidste tre år har Kommissionen for Kenya og Tanzanias vedkommende kun én gang suspenderet importen af fiskerivarer, herunder nilaborrer fra Victoriasøen. Kommissionen har aldrig suspenderet importen fra Uganda. Baggrunden for suspenderingen forklares tydeligt i betragtningerne til Kommissionens beslutning 1999/0253/EF af 12. april 1999 om beskyttelsesforanstaltninger over for visse fiskerivarer fra eller med oprindelse i Kenya og Tanzania(1). Disse foranstaltninger er stadig i kraft.

Derudover vedtog Kommissionen i april 1997 beslutningerne 97/0272/EF, 97/0273/EF og 97/0274/EF om beskyttelsesforanstaltninger over for visse fiskerivarer med oprindelse i henholdsvis Kenya, Uganda og Tanzania(2). Disse indeholder bestemmelser om, at alle fiskerivarer, som importeres til Fællesskabet, systematisk skal undersøges for salmonella. Foranstaltningerne blev vedtaget efter et kontrolbesøg, som bekræftede, at der forekom stærk mikrobiologisk kontamination af Victoriasøens vand og mangelfuld hygiejnisk håndtering af fiskerivarerne i disse lande.

Nye beskyttelsesforanstaltninger blev vedtaget ved Kommissionens beslutning 97/0878/EF af 23. december 1997 om beskyttelsesforanstaltninger over for visse fiskerivarer med oprindelse i Uganda, Kenya, Tanzania og Mozambique(3) og bekræftet ved Kommissionens beslutning 98/0084/EF af 16. januar 1998 om beskyttelsesforanstaltninger over for visse fiskerivarer med oprindelse i eller forsendt fra Uganda, Kenya, Tanzania og Mozambique og om ophævelse af beslutning 97/0878/EF(4), fordi de af sundhedsmyndighederne i disse lande anvendte foranstaltninger var utilstrækkelige til at kontrollere det udbrud af kolera, som forekom i disse lande i slutningen af 1997. De vedtagne foranstaltninger omfattede systematisk

undersøgelse af alle fiskerivarer for Vibriocholerae og parahaemolyticus. De frister, der er nødvendige til gennemførelse af disse undersøgelser, gjorde det nødvendigt at forbyde indførsel af friske fiskerivarer. Disse foranstaltninger blev ophævet den 30. juni 1998 ved Kommissionens beslutning af 30. juni 1998 om ophævelse af beslutning 98/0084/EF om beskyttelsesforanstaltninger over for visse fiskerivarer med oprindelse i eller forsendt fra Uganda, Kenya, Tanzania og Mozambique og om ændring af sundhedscertifikatet for fiskerivarer med oprindelse i eller forsendt fra Uganda, Kenya og Mozambique(5).

De aktuelle forhold i området har ikke på nuværende tidspunkt ført til specifikke anmodninger om projekter eller støtte fra nogle af de tre involverede lande. Uganda, Kenya og Tanzania har dog fået omfattende rådgivning fra Kommissionen om, hvordan man kan forbedre standarden af prøvningslaboratorierne og eksportprocedurerne. Hvis nogle af dem kommer til den konklusion, at de ikke er i stand til at gennemføre disse forbedringer selv, er Kommissionen naturligvis rede til at hjælpe dem i henhold til en anmodning eller anmodninger fremsat inden for rammerne af den nuværende Lomé-konvention.

Derudover er Kommissionen ved at forberede et projekt om forbedret kontrol af fiskerivarernes kvalitet i alle lande i Afrika, Vestindien og Stillehavet (AVS-landene). Kommissionen har allerede modtaget en række officielle anmodninger fra AVS-landene. Man forventer, at Udvalget for Den Europæiske Udviklingsfond godkender dette projekt, som beløber sig til 5 mio. EUR, inden udgangen af 1999. Til at begynde med vil det blive anvendt til at støtte AVS-landene med at etablere de lovgivningsmæssige rammer, udarbejde adfærdskodekser for den lokale industri, etablere kompetente institutioner og tjenester, uddanne de menneskelige ressourcer inden for procedurer for kvalitetskontrol, uddanne laboratoriepersonale og etablere laboratorier.

(1) EFT L 98 af 13.4.1999.

(2) EFT L 108 af 25.4.1997.

(3) EFT L 356 af 31.12.1997.

(4) EFT L 15 af 21.1.1998.

(5) EFT L 190 af 4.7.1998.